कुछ दशक पहले तक जब सिर्फ टेस्ट खेला जाता था और वह भी हर मेजबान देश के क्रिकेट सीजन के हिसाब से तो ऐसा दौर आता था जब कोई सीरीज नहीं खेली जाती थी. पहले तो वनडे ने और इसके बाद टी20 ने क्रिकेट कैलेंडर पर ऐसा असर डाला कि ऑफ सीजन जैसी तो बात ही खत्म हो गई. हर दिन कहीं न कहीं क्रिकेट. उसी में अब अचानक ही क्रिकेट का रूक जाना बड़ा अजीब सा लग रहा है. अंतर्राष्ट्रीय क्रिकेट, पेशेवर लीग क्रिकेट, घरेलू क्रिकेट सीजन, अंडर 23, अंडर-19 और अंडर-16 में से कुछ भी नहीं बच पाया. ऐसा असर तो विश्व युद्ध भी नहीं डाल पाए थे जो COVID 19 ने डाल दिया.
यह महज एक या दो सीरीज/टूर्नामेंट रूकने की बात नहीं है. क्रिकेट का यह रूकना क्रिकेट पर ऐसा असर डालेगा जिसका अंदाजा भी नहीं लगाया जा सकता. कई करियर पर असर पड़ेगा. कई देश के बोर्ड के ही नहीं, आईसीसी के अर्थशास्त्र पर भी सीधे असर पड़ेगा. अगर यूं ही क्रिकेट रूक रही तो इस सब को संभालने में सालों लग जाएंगे. आप भी देखिए:
IPL : इसके खेले जाने से सिर्फ फ्रेंचाइज, BCCI और ब्राॅडकास्टर की बेलेंस शीट पर ही असर नहीं आता, इस सीजन में खिलाड़ियों के बीच जो 680 करोड़ रूपए बंटने थे वह नहीं बटेंगे और इसका 10 प्रतिशत हिस्सा जो खिलाड़ियों के बोर्ड को मिलना था वह उन्हें नहीं मिलेगा. उनकी भी तो कमाई गई.
IPL न होने से स्टार वाले लगभग 3300 करोड़ रूपए, विवो लगभग 439 करोड़ रूपए और अन्य प्रायोजक लगभग 250-300 करोड़ रूपए BCCI को नहीं देंगे. ऐसा होगा तो बोर्ड भी आगे खर्चा नहीं करेगा पर इस कई करोड़ की रकम के मूवमेंट से व्यापार, इनके काम से जुड़ने वाले लोगों पर जो असर आएगा उसका क्या होगा? BCCI को कम मुनाफा तो इसका सीधा असर उनके साथ जुड़ी राज्य क्रिकेट एसोसिएशन को मिलने वाले पैसे और डेवलपमेंट स्कीम पर आएगा. विशेषज्ञ इस सब को जोड़कर लगभग 10 हजार करोड़ रूपए के झटके की बात कर रहे हैं.
टेस्ट चेंपियनशिप : 1 अगस्त 2019 से एशेज सीरीज के साथ शुरू हुई टेस्ट चेंपियनशिप लगभग दो साल में यह तय करने का मौका देती है कि चैंपियन कौन? अब जबकि सीरीज बीच में रूक रहीं हैं (पाकिस्तान-बांग्लादेश), शुरू ही नहीं हो पाईं (श्रीलंका-इंग्लैंड) और आगे की सीरीज का कुछ पता नहीं (सबसे पहले जून में: इंग्लैंड-वेस्टइंडीज, बांग्लादेश-आॅस्ट्रेलिया, जुलाई में: वेस्टइंडीज-दक्षिण अफ्रीका, इंग्लैंड-पाकिस्तान ) तो कोई नहीं जानता कि टेस्ट चेंपियनशिप का क्या होगा? एक सीरीज की बात होती तो शायद उसे गणना से निकाल देते.
आईसीसी को तय करना होगा कि क्या करेंगे? एक आसान हल ये है कि तय केलेंडर वाली सीरीज जरूर खेलेंगे और भले ही चैंपियनशिप का दो साल का राउंड तीन साल तक खिंच जाए. ऐसा होने से ICC का पूरा केलेंडर बिगड़ेगा.
करियर: भारत में औपचारिक और अनौपचारिक दोनों तरह से कहा गया कि IPL में जो क्रिकेट खेलेंगे उससे महेंद्र सिंह धोनी का इंटरनेशनल क्रिकेट करियर तय होगा. रणजी ट्राॅफी वे खेले नहीं, IPL का कुछ पता नहीं और ऐसे में अगर धोनी रांची में साइकिल ही चलाते रह गए तो चयनकर्ता उन्हें किस आधार पर टी20 विश्व कप के लिए भारत की टीम में ला पाएंगे? तो क्या करियर खत्म?
अकेले धोनी ही नहीं, कई और खिलाड़ियों का वर्ल्ड टी20 टीम में आना IPL में खेलने पर टिका है. इनका क्या होगा? कुछ खास नाम: एबी डी विलियर्स, इमरान ताहिर, क्रिस मॉरिस, डेल स्टेन, क्रिस लिन, मिचेल मार्श, जोश हेजलवुड, क्रिस गेल, सुनील नरेन, टाॅम बैंटन और टाॅम करन.
इंग्लिश क्रिकेट सीजन: जिन देशों में घरेलू क्रिकेट सीजन चल रहे थे, सब बीच में रूक गए. जो एक बड़ा सीजन पूरा प्रभावित होता दिखाई दे रहा है वह इंग्लैंड का है. भारत से अश्विन, पुजारा और विहारी का चैंपियनशिप मैचों में खेलना लगभग तय था. इस सीजन से वे ‘द हंड्रेड’ के नाम से एक बिल्कुल नया टूर्नामेंट शुरू कर रहे थे. बीच में रूक गया.
वर्ल्ड टी20: हालांकि ये अभी दूर है पर इस पर असर की चर्चा शुरू हो गई है. कोई नहीं जानता कि क्या इसे बेअसर खेल पाएंगे?
ऑस्ट्रेलिया को दो बार वर्ल्ड कप जिताने वाले कप्तान रिकी पोंटिंग ने बताया है कि उनकी कप्तानी का सबसे बुरा दौर 2008 में 'मंकीगेट' प्रकरण था. मंकीगेट विवाद ने ऑस्ट्रेलिया और भारतीय क्रिकेट को हिला कर रख दिया था. साल 2008 के बॉर्डर-गावस्कर ट्रॉफी के दौरान हरभजन सिंह और एंड्रयू साइमंड्स आपस में भिड़ गए थे. इस सीरीज में सिडनी टेस्ट के दौरान एंड्रयू साइमंड्स ने हरभजन सिंह पर आरोप लगाया था कि उसने उन्हें 'मंकी' यानि बंदर कहा था. हालांकि हरभजन सिंह ने एंड्रयू साइमंड्स के इस आरोप को नाकार दिया था. इस विवाद ने भारत-ऑस्ट्रेलिया क्रिकेट रिश्तों पर भी असर डाला था.
स्काइ स्पोर्ट्स को दिए अपने इंटरव्यू में रिकी पोंटिंग ने कहा कि मंकीगेट विवाद से चीजें खराब होती चली गई, यह विवाद होना मेरी कप्तानी का सबसे खराब दौर था. इस प्रकरण ने हम सभी को काफी निराश किया था. हम अपने पर काबू नहीं रख पा रहे थे. पोंटिंग ने कहा कि साल 2005 में एशेज सीरीज हारने के बाद भी मैं उतना निराश नहीं हुआ था जो इस विवाद के कारण हुआ था. गौरतलब है कि मंकीगेट विवाद ICC के हस्तक्षेप के बाद समाप्त हुआ था. इस विवाद के कारण हरभजन सिंह पर 3 टेस्ट मैच का बैन लगा दिया गया था जिसके बाद BCCI ने कड़ा रूख अपनाते हुए ऑस्ट्रेलियाई दौरा रद्द करने की बात करने लगा, बाद में ICC ने हरभजन सिंह पर से बैन हटाया तब यह मामला शांत हुआ था.
बता दें कि रिकी पोंटिंग की कप्तानी में ऑस्ट्रेलियाई टीम ने 77 टेस्ट मैच खेले थे और इस दौरान 48 टेस्ट मैचों में जीत हासिल हुई थी. वहीं, वनडे में रिकी पोंटिंग ने ऑस्ट्रेलिया के लिए 228 वनडे मैचों में कप्तानी की जिसमें 164 मैचों में ऑस्ट्रेलिया को जीत मिली थी. रिकी पोंटिंग की कप्तानी में ऑस्ट्रेलिया को साल 2005, 2009 और 2010-11 के एशेज सीरीज में हार का सामना करना पड़ा था.
IPL के 13वें सीजन तक आ पहुंचे है और इस सफर में इतना तय है इसमें खेली जाने वाली क्रिकेट को आधुनिक और समय के हिसाब से खेलने में कोई कमी नहीं रखी गई. टीम बेचना, टीम बनाने के लिए खिलाड़ियों का नीलाम और चीयरलीडर्स का हर 4, 6 और विकेट पर डांस करना इससे पहले क्रिकेट में कहां देखे गए थे. इसी तरह से प्लेइंग कंडीशंस तय करने में कभी आधुनिकता से परहेज नहीं किया गया.
IPL के 13वें सीजन में तीन नई शुरूआत देखने को मिलेंगी.
कनकशन सब्सटीट्यूट: ये नियम अंतरराष्ट्रीय क्रिकेट में आ चुका है और इसे IPL में अब लागू कर रहे हैं. अगर मैच के लिए चुनी टीम के किसी खिलाड़ी को फील्ड पर, बल्लेबाजी, गेंदबाजी या फील्डिंग के दौरान किसी भी समय सिर पर या आस-पास ऐसी चोट लगती है कि वह मैच में आगे हिस्सा नहीं ले सकता, तो मैच रेफरी की मंजूरी से उसकी जगह टीम में नया खिलाड़ी आ जाएगा. शर्त ये है कि इस तरह से टीम में नया आया खिलाड़ी लगभग बराबर योग्यता वाला हो. इसीलिए टीम अब 4 खिलाड़ियों को भी सब्सटीट्यूट के तौर पर नामजद कर सकती है.
टूर्नामेंट के बीच में खिलाड़ी लोन पर लेना: एक उदाहरण लेते हैं. टूर्नामेंट के बीच में ऐसे हालात बन गए कि केकेआर के पास कोई विशेषज्ञ विकेटकीपर नहीं है और दूसरी तरफ सनराइजर्स के पास इतने विशेषज्ञ विकेटकीपर है कि खाली बैठे हैं तो अब केकेआर उनसे एक विकेटकीपर को लोन पर ले सकता है.
लोन की ये व्यवस्था पिछले सीजन में भी थी पर शर्त ये थी कि सिर्फ वह खिलाड़ी लोन पर मिलेगा जो भारत के लिए न खेला हो. इस शर्त ने लोन व्यवस्था को कामयाब नहीं बनाया. इसीलिए बदलाव के बाद नई व्यवस्था ये है:
1. लोन की व्यवस्था टूर्नामेंट में 28 मैच/या हर टीम के 7-7 मैच (इनमें से जो भी बाद में पूरा हो) होने के बाद खुलेगी.
2. अब न सिर्फ विदेशी बल्कि जो भारत के लिए खेल चुके हैं, उन्हें भी लोन पर ले सकते हैं.
3. शर्त ये कि जिसे लोन पर ले रहे हैं उसने सीजन में तब तक पूरे दो से कम मैच में हिस्सा लिया हो (इनमें कनकशन सब्सटीट्यूट के तौर पर खेलना शामिल है.
तीसरे अंपायर नो बाॅल को माॅनिटर करेंगे: क्रिकेट में नया अभिशाप ये है कि फील्ड पर मौजूद अंपायर हर नो बाल को नहीं पकड़ पा रहे. इस कमी का खेल पर बड़ा असर आ रहा है. आईपीएल में लसिथ मलिंगा की नो बाॅल का विवाद कोई भूला नहीं है. इसीलिए इस सीजन में फ्रंट एवं बैक फुट नो बाॅल को फील्ड पर मौजूद अंपायर नहीं, बल्कि तीसरे अंपायर माॅनिटर करेंगे. अब नो बाॅल को पकड़ना उनकी जिम्मेदारी है.
इन तीन नई शरूआत के अतिरिक्त अन्य प्लेइंग कंडीशंस पहले की तरह से हैं पर इनमें से कुछ ऐसी है जो IPL को अलग बनाती हैं.
स्ट्रेटेजिक टाइम आउट: हर टीम को हर पारी में एक स्ट्रेटेजिक टाइम आउट मिलता है. गेंदबाजी करने वाली टीम इसे ओवर नंबर 6 से 9 के खत्म होने के बीच और बल्लेबाजी करने वाली टीम इसे ओवर नंबर 13 से 16 के खत्म होने के बीच ले सकती है. हर टाइम आउट ढाई मिनट का है. औपचारिक तौर पर तो कहा गया कि टीम उस समय में अपनी क्रिकेट की प्लानिंग पर मिलकर सोच सकती है.
वास्तव में इसकी शुरूआत टेलीविजन टाइम आउट के तौर पर की गई ताकि ब्राॅडकास्टर को मैच के बीच में कुछ और कीमती विज्ञापन समय मिल जाए. ये 2009 से चला आ रहा है.
डीआरएस: 2018 के सीजन से IPL में डीआरएस लागू है. हर टीम को हर पारी में फील्ड के अंपायर के एक फैसले के रिव्यू का अधिकार मिलता है. IPL की कोशिश है कि वे नई शुरूआत को अपनाने में कभी पीछे न रहे और बिना विवाद मैचों का सिलसिला चलता रहे.
कोरोना वायरस के फैलते संक्रमण से बचाव के लिए इंडियन प्रीमियर लीग (IPL) के 13वें सीजन को 15 अप्रैल तक के लिए स्थगित कर दिया गया है. इसी बीच ऐसी खबर आई है कि भारतीय क्रिकेट बोर्ड (BCCI) इस IPL सीजन को जुलाई से सितंबर के बीच करा सकता है. बता दें कि IPL के 13वें सीजन का आगाज 29 मार्च से मुंबई इंडियंस और चेन्नई सुपर किंग्स के बीच मुकाबले से होना था, हालांकि इसे स्थगित करना पड़ा.
टाइम्स ऑफ इंडिया (TOI) की रिपोर्ट के मुताबिक BCCI इस पर विचार कर रहा है कि IPL को जुलाई से सितंबर के बीच कराया जाए. एक सूत्र ने जानकारी दी, "2009 में IPL दक्षिण अफ्रीका में 37 दिनों के अंदर खेला गया था. यह पांच सप्ताह और दो दिन के अंदर खत्म हो गया था. अगर स्लॉट मिलता है तो IPL के कुछ मैच भारत और कुछ मैच बाहर खेले जा सकते हैं या फिर टूर्नामेंट को पूरी तरह से बाहर भी कराया जा सकता है. यह देखना होगा कि कोरोना वायरस संक्रमण की दुनिया में क्या स्थिति है."
जुलाई से सितंबर के बीच ज्यादा क्रिकेट मैच नहीं खेले जाने हैं. सितंबर में यूएई में एशिया कप खेला जाना है. एशिया कप के अलावा भारतीय टीम को 2020 ICC टी20 वर्ल्ड कप से पहले श्रीलंका के खिलाफ सीमित ओवर की सीरीज खेलनी है. इससे पहले मंगलवार (17 मार्च) को IPL की आठों फ्रेंचाइजी टीमों ने BCCI के साथ टैली कॉन्फ्रेंसिंग की थी, लेकिन इसमें भी कोई फैसला नहीं लिया जा सका था.
18 मार्च यानी आज का दिन दो महान भारतीय बल्लेबाजों के लिए खास है, पहला तो मास्टर ब्लास्टर सचिन तेंदुलकर के लिए और दूसरा भारतीय कप्तान विराट कोहली के लिए. आज के ही दिन 2012 में 'क्रिकेट के भगवान' कहे जाने वाले सचिन ने अपना आखिरी ODI मुकाबला खेला था. 18 मार्च को ढाका में खेले गए एशिया कप के इस मुकाबले में 'मास्टर' ने अर्धशतकीय पारी खेली थी. हालांकि उस दिन को उनके 'चेले' विराट कोहली ने यादगार बनाया था.
इस मुकाबले में पाकिस्तान ने पहले बल्लेबाजी करते हुए सलामी बल्लेबाज मोहम्मद हफीज (105) और नासिर जमशेद (112) के शतकों की बदौलत 330 रन का टारगेट सेट किया था. यूनुस खान ने 34 गेंद में 52 रन की पारी खेली थी. सभी भारतीय गेंदबाजों की जमकर पिटाई हुई थी, लेकिन प्रवीण कुमार और अशोक डिंडा दो-दो विकेट निकालने में कामयाब रहे थे.
इसके बाद गौतम गंभीर के साथ अपनी आखिरी ODI पारी के लिए उतरे सचिन तेंदुलकर. गौतम बिना खाता खोले ही चलते बने. लेकिन सचिन ने विराट के साथ 133 रन की साझेदारी निभाई. अपनी आखिरी ODI पारी में सचिन ने 48 गेंद में 52 रन (5 चौके एक छक्का) ठोके थे. इसके बाद रोहित शर्मा ने विराट का अच्छा साथ दिया. रोहित 83 गेंद में 68 रन बनाकर आउट हुए. एक छोर से विराट ने ताबड़तोड़ बल्लेबाजी जारी रखी. वह तब आउट हुए जब टीम का स्कोर 318 रन हो गया. विराट ने 148 गेंद की पारी में 22 चौकों और एक छक्के की मदद से 183 रन की पारी खेली. ये उनके ODI करियर की सबसे बड़ी पारी है. भारत ने ये मुकाबला 13 गेंद रहते 6 विकेट से जीत लिया.
इस मुकाबले के बाद पाकिस्तान टीम के कप्तान मिस्बाह-उल-हक ने कोहली की शानदार पारी की तारीफ करते हुए कहा था कि उन्होंने अपने करियर में इससे बेहतर पारी नहीं देखी.
सचिन को 'क्रिकेट के भगवान' का दर्जा प्राप्त है और इसकी गवाही उनके जबरदस्त रिकॉर्ड देते हैं. इस दिग्गज बल्लेबाज ने 200 टेस्ट खेले हैं जिसमें 53.78 की औसत से 15,921 रन बनाए हैं. इस दौरान उन्होंने 51 शतक और 68 अर्धशतक जमाए हैं. टेस्ट में उनका सर्वश्रेष्ठ स्कोर 248 नाबाद रहा. ODI में सचिन ने 463 मैच खेले और 49 शतक और 96 अर्धशतक की मदद से 18,426 रन बनाए. ODI में सचिन का सर्वश्रेष्ठ स्कोर नाबाद 200 रन रहा. इसके साथ ही सचिन ने अपने अंतरराष्ट्रीय करियर में 100 शतक भी लगाए.
पूर्व पाकिस्तानी तेज गेंदबाज वकार यूनिस का मानना है कि भारत और पाकिस्तान के बीच टेस्ट के बिना ICC वर्ल्ड टेस्ट चैंपियनशिप बेमानी है. वर्ल्ड टेस्ट चैंपियनशिप में नौ शीर्ष रैंकिंग वाली टेस्ट टीमें शामिल हैं, जो जून 2021 में इंग्लैंड में होने वाले फाइनल में लीग के अंत में सबसे अधिक अंक के साथ शीर्ष दो राष्ट्रों के साथ परस्पर चुने हुए विरोधियों के खिलाफ छह द्विपक्षीय टेस्ट सीरीज खेलेगी.
वर्ल्ड टेस्ट चैंपियनशिप में नौ शीर्ष रैंकिंग वाली टेस्ट टीमें शामिल हैं, जो अपने चुने हुए प्रतिद्वंद्वियों के खिलाफ छह द्विपक्षीय सीरीज खेलेंगी. आखिर में शीर्ष पर रहने वाली दो टीमें जून 2021 में इंग्लैंड के लॉर्ड्स मैदान पर फाइनल मुकाबला खेलेंगी.
वकार यूनिस ने यूट्यूब चैनल 'क्रिकेटबाज' को दिए इंटरव्यू में कहा, "पाकिस्तान और भारत के लिए सरकार के स्तर पर भी स्थिति मुश्किल है, लेकिन ICC इस मैच के लिए अधिक सक्रिय भूमिका निभा सकती है." उन्होंने कहा, "आईसीसी को दखल देकर कुछ करना चाहिए, क्योंकि भारत और पाकिस्तान के बीच मुकाबले के बिना टेस्ट चैंपियनशिप के कोई मायने नहीं है."
वकार ने कहा कि दोनों देशों के तनावपूर्ण संबंधों के कारण वह अपने 14 साल के अंतरराष्ट्रीय करियर में भारत के खिलाफ महज चार टेस्ट ही खेल पाए. इसके अलावा वकार ने भारत के मौजूदा तेज गेंदबाजों की तारीफ करते हुए कहा, ''पहले ऐसा नहीं था लेकिन अब हालात बदल गए हैं. भारत के पास जसप्रीत बुमराह, मोहम्मद शमी, इशांत शर्मा जैसे उम्दा गेंदबाज हैं और यही वजह है कि भारत टेस्ट और अन्य प्रारूपों में अच्छा प्रदर्शन कर रहा है." वकार के नाम 87 टेस्ट में 373 विकेट हैं, जबकि 262 ODI में 416 विकेट हैं.
कोरोना वायरस के बढ़ते प्रकोप के चलते दुनिया थम सी गई है. स्कूल, ऑफिस, सिनेमाघर और शॉपिंग मॉल जैसे पब्लिक प्लेस बंद कर दिए गए हैं. इसने खेल जगह को भी अपनी चपेट में ले लिया है, दुनिया भर में खेल प्रतियोगिताएं बंद कर दी गई हैं. क्रिकेट भी इसका भुक्तभोगी है. भारत में कोरोना के अभी 125 केस हैं, लेकिन ये संख्या बढ़ने न पावे इसके लिए सरकार ने खेल प्रतियोगिताएं को न कराने का सुझाव दिया है. इसी के चलते इंडियन प्रीमियर लीग के 13वें सीजन को 15 अप्रैल तक के लिए स्थगित कर दिया गया है. अब आईपीएल होगा या नहीं इसको लेकर फैंस के मन में सवाल है. साथ ही फैंस के मन में ये भी एक सवाल है कि अगर आईपीएल नहीं हुआ तो एमएस धोनी के अंतरराष्ट्रीय क्रिकेट में वापसी का क्या होगा. आकाश चोपड़ा ने इसका जवाब दिया है.
पूर्व मुख्य चयनकर्ता MSK प्रसाद, नए मुख्य चयनकर्ता सुनील जोशी और हेड कोच रवि शास्त्री सभी ने एक सुर में कहा है कि महेंद्र सिंह धोनी की टीम इंडिया में वापसी उनके आईपीएल प्रदर्शन पर निर्भर करेगी. पर अब तो आईपीएल पर ही खतरा मडरा रहा है, अगर आईपीएल नहीं हुआ तो धोनी का क्या होगा? कोरोना वायरस के खतरे के चलते 29 मार्च से शुरू होने वाले आईपीएल के 13वें सीजन को 15 अप्रैल तक के लिए स्थगित कर दिया गया है. इसी के साथ फैंस की धोनी को नीली जर्सी में आखिरी बार देखने की चाहत अब और धूमिल होती नजर आ रही है. हालांकि आकाश चोपड़ा का मानना है कि धोनी जैसे क्रिकेटर को अंतरराष्ट्रीय टीम में वापसी करने के लिए आईपीएल की जरूरत नहीं है.
पूर्व भारतीय क्रिकेटर व क्रिकेट जानकार आकाश चोपड़ा ने अपने यूट्यूब चैनल पर इस सवाल का जवाब दिया है, कि अगर आईपीएल नहीं हुआ तो धोनी के अंतरराष्ट्रीय क्रिकेट में वापसी का क्या होगा? उन्होंने कहा, "धोनी जैसे क्रिकेटर के लिए आईपीएल कभी भी यार्डस्टिक नहीं था. अगर वो आईपीएल में रन बनाते हैं, तो लोग बोलेंगे धोनी को टीम में चुन लो या फिर ऐसा कर लो, वैसा कर लो. एमएस धोनी को पता है कि वो क्या कर रहे हैं, वो वापसी करना चाहते हैं या नहीं. मुझे नहीं लगता कि आईपीएल को बड़ी फैक्टर है. अगर वो वापसी करना चाहते हैं तो वो खुद को उपलब्ध रखेंगे और उन्हें अपने आप टीम में शामिल कर लिया जाएगा, आपको अनुभव किसी बाजार में नहीं मिलता है."
बता दें कि धोनी ने पिछले साल इंग्लैंड में खेले गए वर्ल्ड कप के बाद से कोई भी अंतरराष्ट्रीय मैच नहीं खेला है. कयास थे कि वर्ल्ड कप के बाद धोनी संन्यास की घोषणा कर देंगे, पर ऐसा हुआ नहीं. सभी को लगा धोनी ने संन्यास नहीं लिया है इसका यही मतलब है कि वह टीम इंडिया के लिए खेलते रहना चाहते हैं. पर ऐसा भी नहीं हुआ, धोनी ने 9 महीने से न ही कोई अंतरराष्ट्रीय क्रिकेट खेला और न ही संन्यास लिया. वह करना क्या चाहते हैं, ये एक पहेली बन चुका है. शायद इसका जवाब खुद धोनी के पास भी नहीं है.
ऑस्ट्रेलिया की स्थानीय मीडिया ने मंगलवार को ये जानकारी दी है कि ऑस्ट्रेलियाई क्रिकेटर कोविड 19 के बढ़ते प्रकोप के चलते अपने लुभावने आईपीएल अनुबंध छोड़ सकते हैं. बता दें कि कोविड 19 के खतरे के एहतियातन आईपीएल के 13वें सीजन को 15 अप्रैल तक के लिए स्थगित कर दिया गया है.
आईपीएल की टीमों के साथ 17 ऑस्ट्रेलियाई खिलाड़ियों का करार है. तेज गेंदबाज पैट कमिंस इस सीजन के सबसे महंगे विदेशी खिलाड़ी हैं जिन्हें कोलकाता नाइट राइडर्स ने 15.5 करोड़ रुपये में खरीदा था. इसके अलावा ऐरॉन फिंच को रॉयल चैलेंजर्स बैंगलोर ने खरीदा था. क्रिस लिन पर मुंबई इंडियंस ने बड़ी बोली लगाई थी.
हालांकि क्रिकेट ऑस्ट्रेलिया (CA) ने अपने खिलाड़ियों को आधिकारिक तौर पर कोई निर्देश नहीं दिया है. क्रिकेट ऑस्ट्रेलिया के चीफ केविन रॉबर्ट्स ने मंगलवार को कहा कि खिलाड़ियों का आईपीएल टीमों के साथ व्यक्तिगत अनुबंध है और उन्हें खुद तय करना है कि इस साल आईपीएल खेलना है या नहीं. उन्होंने कहा, "हम सलाह दे सकते हैं. हमें पता है कि ऑस्ट्रेलियाई खिलाड़ियों का आईपीएल के साथ व्यक्तिगत अनुबंध है और जल्दी ही वह समय आएगा जब खिलाड़ी हमसे राय मांगेंगे."
रॉबर्ट्स ने ये भी कहा, "उम्मीद है कि अनिश्चितता की इस स्थिति में खिलाड़ी सर्वश्रेष्ठ फैसला ले सकेंगे." द ऑस्ट्रेलियन अखबार ने लिखा है कि क्रिकेट ऑस्ट्रेलिया इस पर विचार कर रहा है कि उसके खिलाड़ियों को आईपीएल या ब्रिटेन में द हंड्रेड सीरिज में भाग लेने की अनुमति दे या नहीं.
कोरोना वायरस के संक्रमण से बचाव के लिए BCCI ने कड़ा कदम उठाते हुए आईपीएल के 13वें सीजन को 15 अप्रैल तक के लिए स्थगित कर दिया है. इसके चलते सभी टीमों ने अपने प्रैक्टिस कैंप भी बंद कर दिए हैं. चेन्नई सुपर किंग्स के कप्तान एमएस धोनी भी गृहनगर रांची लौट आएं हैं, लेकिन घर लौटे धोनी को पत्नी साक्षी धोनी की डांट खानी पड़ रही है.
दरअसल, हुआ ये कि धोनी ने अपनी बाइक गलत जगह पार्क कर दी थो, जिसकी वजह से उनकी पत्नी साक्षी नाराज हो गई हैं और उन्होंने धोनी को जमकर डांट लगाई. साक्षी की इस डांट का वीडियो सोशल मीडिया पर खूब वायरल हो रहा है.
बता दें कि चेन्नई से रांची लौटने के बाद धोनी के कई वीडियो सोशल मीडिया पर वायरल हो चुके हैं. कभी उन्हें रांची की सड़कों पर बाइक चलाते हुए देखा गया तो कभी झारखंड स्टेडियम में बैडमिंटन खेलते हुए. अब एमएस धोनी का नया वीडियो सामने आया है, जिसमें उन्होंने अपनी बाइक को गलत जगह पार्क कर दिया है. साक्षी ने अपनी इंस्टा स्टोरी में धोनी को डांटते हुए एक वीडियो शेयर किया, जो सोशल मीडिया पर वायरल हो गया है. इस वीडियो को शेयर करते हुए लिखा है- माही... प्लीज इसे वहां पार्क करो, जहां इसकी जगह है.
कोरोना वायरस के खतरे के चलते दुनिया भर में खेल प्रतियोगिताएं को स्थगित कर दिया गया है, लेकिन क्रिकेट ऑस्ट्रेलिया अक्टूबर में निर्धारित मेंस टी20 वर्ल्ड कप को सही समय पर कराने की योजना बना रहा है. कोरोना वायरस के चलते पूरी तरह से घरेलू व अंतरराष्ट्रीय क्रिकेट प्रतियोगिताएं स्थगित कर दी गई हैं. इसमें इंडियन प्रीमियर लीग और पाकिस्तान प्रीमियर लीग भी शामिल है.
क्रिकेट ऑस्ट्रेलिया के चीफ केविन रॉबर्ट्स ने कहा, "हम उम्मीद बनाए हुए हैं कि खेल की सभी प्रतियोगिताएं कुछ हफ्तों या कुछ महीनों के समय में फिर से शुरू हो सकती हैं. हम में से कोई भी इस स्थिति में स्पष्ट रूप से विशेषज्ञ नहीं हैं, इसलिए हमारी आशा है कि हम अक्टूबर और नवंबर में बहुत सामान्य परिस्थितियों में वापस आ जाएंगे जब पुरुषों का टी20 विश्व कप खेला जाना है."
मेंस टी20 वर्ल्ड कप का आयोजन 18 अक्टूबर से शुरू होना है, इसमें पहले 18 से 23 अक्टूबर के बीच क्वालीफायर्स खेले जाएंगे और फिर 12 टीमों के बीच वर्ल्ड कप 24 अक्टूबर से शुरू होगा. इस टूर्नामेंट का फाइनल मुकाबला 15 नवंबर को मेलबर्न क्रिकेट ग्राउंड पर खेला जाएगा. रॉबर्ट्स ने कहा, "इस वक्त हम 15 नबंबर की तैयार कर रहे हैं, एमसीजी के हाउसफुल रहने की उम्मीद है. उम्मीद है कि कुछ हफ्ते पहले ही महिला टी20 विश्व कप में खचाखच भरे स्टेडियम को देखकर लोग प्रेरित जरूर होंगे."
ये तो संयोग से IPL टल गया, नहीं तो इन दिनों क्रिकेट की चर्चाओं में चेतेश्वर पुजारा का नाम बहुत पीछे होता. वजह? इस वक्त हर कोई उनके बारे में पढ़ना और जानना चाहता है जो आईपीएल में धूम मचाते हैं. चेतेश्वर पुजारा जैसे सही तकनीक के साथ बल्लेबाजी करने वाले की हालत तो ये है कि वे तो नीलामी में बिकते तक नहीं. भारत का IPL, भारत के फ्रेंचाइज और तब भी वे टेस्ट में भारत के टाॅप क्रिकेटरों में से एक पर एक रूपया खर्चने के लिए तैयार नहीं. ये बड़ा हैरान करने वाला है.
इसी पर साफ-साफ कह दिया वसीम जाफर ने. उन्होंने कहा कि आज के दौर के सिर्फ उन क्रिकेटरों को इज्जत मिलती है जो तीनों तरह की क्रिकेट खेलते हैं. उनकी नजर में आज क्रिकेट व्यापार है और उस खिलाड़ी को ही ज्यादा चर्चा मिलती है जो टीवी पर ज्यादा दिखाई देता है, ऐसी क्रिकेट खेलता है जो भीड़ चाहती है या उसका चेहरा ग्लेमर की परिभाषा में फिट बैठता है. इस तरह साफ है कि सिर्फ टेस्ट खेलने से काम नहीं चलेगा.
वसीम जाफर का अंतरराष्ट्रीय करियर जब खत्म हो रहा था तो टी20 अंतरराष्ट्रीय क्रिकेट शुरू हो रही थी. जाफर 31 टेस्ट खेले पर टी20 अंतरराष्ट्रीय एक भी नहीं. वनडे भी तो सिर्फ दो ही खेले. प्रथम श्रेणी क्रिकेट में भले ही 19 हजार से ज्यादा रन बनाए पर जो IPL में चौक्के-छक्के उड़ाते रहे वे उनसे ज्यादा चर्चा ले गए.
वसीम जाफर ने हालांकि वीवीएस लक्ष्मण और राहुल द्रविड़ का भी नाम लिया और कहा कि इन दोनों को वह सम्मान नहीं मिला जो मिलना चाहिए था पर जाफर की बातों की सबसे अच्छी मिसाल चेतेश्वर पुजारा हैं. उनके नाम के साथ जाफर ने आज के दौर के युवा क्रिकेटरों को बता दिया है कि अगर कामयाब कहलाना है तो क्या करना होगा?
चेतेश्वर पुजारा का अंतरराष्ट्रीय क्रिकेट का रिकाॅर्ड बड़ा मजेदार और ध्यान देने वाला है. कुल 5891 रन जिनमें से 51 रन वनडे के, टी20 अंतरराष्ट्रीय का कोई रन नहीं और 5840 रन टेस्ट के. जब टी20 अंतरराष्ट्रीय या वनडे नहीं थे, उस दौर के खिलाड़ियों को छोड़ दें तो ऐसा रिकाॅर्ड और किसी का नहीं.
पाकिस्तान से इस संदर्भ में अजहर अली का नाम सामने आएगा. उनके 7764 अंतरराष्ट्रीय रन में भी टी20 का कोई रन नहीं पर वे 53 वनडे खेले जिनमें 1845 रन बनाए. पुजारा को तो भारत ने सिर्फ 5 वनडे में खिलाया और जून 2014 के बाद से तो एक भी मैच में नहीं. पाकिस्तान में भी देख लीजिए कि बाबर आजम को चुनौती देने वाला रिकाॅर्ड होने के बावजूद अजहर अली को उनके बराबर चर्चा और लोकप्रियता नहीं मिलती. फिर भी अजहर अली कम से कम पेशेवर टी20 लीग में तो खेलते हैं, पुजारा को तो पेशेवर टी20 लीग में कोई टीम में भी नहीं लेता.
इसी तरह जाफर यह तो मानते हैं कि IPL में दिखाए प्रदर्शन को भाव मिलना चाहिए पर घरेलू क्रिकेट में दिखाया गया प्रदर्शन भी नजर अंदाज नहीं होना चाहिए. 2019-20 सीजन में ही अरूणाचल प्रदेश के लिए खेले राहुल दलाल ने 1340 रन बनाए और एक सीजन में इससे ज्यादा रन का रिकाॅर्ड सिर्फ वीवीएस लक्ष्मण (हैदराबाद) के नाम है. किसने रूचि ली रन का अंबार लगाने वाले राहुल दलाल के बारे में जानने की? यही हालत पिछले सीजन में टाॅप पर रहे सिक्किम के मिलिंद कुमार की थी. उन्होंने 1331 रन बनाए थे. एक IPL मैच में आखिरी दो ओवर में 4 छक्के लगाने वाला बल्लेबाज वह सुर्खिया बटोर लेगा जो इन्हें रणजी मैचों की लगातार मेहनत नहीं दिला पाई.
बहरहाल यही सच्चाई है. इसीलिए जाफर ने कहा कि जो क्रिकेट को समझते हैं कम से कम वे तो रणजी ट्राॅफी में अच्छा खेलने वालों को सही सम्मान दें.
धर्मशाला में भले ही भारत-दक्षिण अफ्रीका के बीच पहले वनडे इंटरनेशनल के दौरान एक भी गेंद का खेल नहीं हुआ पर मैच के टेलीविजन ब्राॅडकास्ट का पूरा इंतजाम था. आखिरकार बरसात दिखानी है, स्टेडियम की आउट फील्ड में भरा पानी दिखाना है और दुनिया भर के क्रिकेट प्रेमियों को बताना है कि क्या हो रहा है? ड्यूटी पर BCCI के कमेंटेटर सुनील गावस्कर, एल शिवरामाकृष्णनन और मुरली कार्तिक अन्य दूसरे कमेंटेटरों के साथ मौजूद थे पर पिछले कई साल से ऐसी ड्यूटी पर मौजूद रहने वाला एक खास चेहरा गायब था. ये और कोई नहीं संजय मांजरेकर थे.
धर्मशाला में कोई नहीं जानता था कि मांजरेकर यहां क्यों नहीं हैं? लखनऊ में भी वे मौजूद न होते तो शायद उनकी गैर मौजूदगी के बारे में कोई अंदाजा लगाया जाता. ऐसा होने से पहले ही सीरीज COVID 19 की भेंट चढ़ गई. बहरहाल धर्मशाला में मांजरेकर की गैर मौजूदगी का जवाब मिल गया है. वे इस सीरीज के लिए कमेंट्री की ड्यूटी के लिए बुलाए ही नहीं गए थे.
हमेशा की तरह BCCI ने कुछ नहीं बताया कि क्या फैसला हुआ है पर मीडिया में छपी खबरें यह बताती हैं कि उन्हें बीसीसीआई के कमेंटेटर पैनल से बाहर का रास्ता दिखा दिया गया है. वे ग्लोबल फीड पैनल में थे यानि कि उनकी कमेंट्री को पूरी क्रिकेट की दुनिया में सुना जाता था. उनका इस मामले में क्रिकेटर के तौर पर 37 टेस्ट और 74 वनडे का अनुभव नजरअंदाज नहीं किया जा सकता है पर लगता है इसी अनुभव का रूतबा उन्हें ले डूबा.
इस अनुभव की ‘अकड़’ ने शायद उन्हें यह अहसास करा दिया था कि क्रिकेट के बारे में उनके बराबर जानने वाला और कोई नहीं, माइक हाथ में थमा कर उन्हें यह अधिकार दे दिया गया कि वे चाहे जो बोलें, जिसे चाहे निशाने पर ले लें और यहां तक कि साथी कमेंटेटरों को भी नहीं छोड़ा.
2019 वनडे विश्व कप के दौरान उन्होंने फिजूल में रविंदर जडेजा को ‘बिट्स एंड पीसेस’ क्रिकेटर कहा. जडेजा ने मौका मिलते ही अकेले अपने दम पर भारत को सेमीफाइनल जीतने के कगार पर पहुंचाकर इसका जवाब दे दिया था. ध्यान देने वाली बात ये है कि जडेजा ने अपने ट्वीट में मांजरेकर को ये भी अहसास कराया था कि वे उनसे कहीं ज्यादा अंतर्राष्ट्रीय मैच खेल चुके हैं. उनसे कहा कि अपनी बातों से ‘डायरिया’ न फैलाएं. हर्षा भोगले वाले मामले में भी तो मांजरेकर ने टेस्ट अनुभव की अकड़ दिखाई थी. इन दोनों घटनाओं में मांजरेकर ने बाद में माफी मांगी पर नुकसान हो चुका था.
महेंद्र सिंह धोनी की बल्लेबाजी पर मांजरेकर ने कहा था कि वे वार्म अप मैचों में स्पिन पर जैसी बल्लेबाजी करते हैं, वैसी मैच के दौरान नहीं करते. 2017 की आईपीएल के पहले मुंबई इंडियंस-केकेआर मैच के दौरान जब वेस्टइंडीज से आए पोलार्ड ने 17 गेंद में 17 रन बनाए थे तो मांजरेकर ने कह दिया - पोलार्ड के पास पारी के शुरू में सही खेलने का दिमाग नहीं है. जब पोलार्ड को बाद में पता लगा तो उन्होंने ट्वीट किया कि मांजरेकर को बोलने का पैसा मिलता है तो इसका मतलब ये नहीं कि चाहे जो बोलें! सानिया मिर्जा के साथ भिड़त में भी मांजरेकर की इज्जत नहीं बढ़ी थी.
अब दादा गांगुली बोर्ड अध्यक्ष है इसलिए इस मामले में कुछ नहीं बोले पर उनका एक पुराना ट्वीट सामने आ गया जिसमें जून 2019 में उन्होंने लिखा था कि मांजरेकर के कमेंट्स उनकी बल्लेबाजी की तरह बेमतलब और बिना सोच वाले हैं.... सिर्फ गलत तरह से अपनी तरफ ध्यान खींचने की कोशिश! मांजरेकर को कमेंटेटर पैनल से निकाले जाने पर जितना लिखा गया, इतना तो शायद उन्हें कभी टेस्ट खेलने वाली टीम से निकाले जाने पर भी नहीं लिखा गया. अपनी बातों से मांजरेकर ने खुद ही माहौल ऐसा बना दिया था कि BCCI को उन्हें बताना पड़ा कि अपनी बातों का डायरिया बंद करो और समझ लो कि ‘दादा’ कौन?मांजरेकर खुद कीमत अदा कर रहे हैं अपनी बातों की.
कोरोना वायरस के बढ़ते प्रकोप के चलते दुनिया थम सी गई है. स्कूल, ऑफिस, सिनेमाघर और शॉपिंग मॉल जैसे पब्लिक प्लेस बंद कर दिए गए हैं. इसने खेल जगह को भी अपनी चपेट में ले लिया है, दुनिया भर में खेल प्रतियोगिताएं बंद कर दी गई हैं. क्रिकेट भी इसका भुक्तभोगी है. भारत में कोरोना के अभी 125 केस हैं, लेकिन ये संख्या बढ़ने न पावे इसके लिए सरकार ने खेल प्रतियोगिताएं को न कराने का सुझाव दिया है. इसी के चलते इंडियन प्रीमियर लीग के 13वें सीजन को 15 अप्रैल तक के लिए स्थगित कर दिया गया है. अब आईपीएल होगा या नहीं इसको लेकर फैंस के मन में सवाल है.
पूर्व भारतीय क्रिकेटर व क्रिकेट जानकार आकाश चोपड़ा ने अपने यूट्यूब चैनल पर इस सवाल का जवाब दिया है, कि आईपीएल होगा या नहीं और होगा तो कैसे होगा? उन्होंने बताया, "मुझे तो ये हो पाएगा- ऐसा कह पाना बहुत मुश्किल लग रहा है. घंटों के हिसाब से कोरोना के केस बढ़ रहे हैं और इसके बारे में भविष्यवाणी कर पाना मुश्किल है. पहले ही आईपीएल 15 अप्रैल तक धकेल दिया गया है, लेकिन 15 अप्रैल से तो ये शुरू होगा ही नहीं. अगर होगी तो मुझे लगता है कि एक शहर में ही हो सकता है. सिर्फ मुंबई या महारष्ट्र में ही कराया जा सकता है. छोटा आयोजन भी सकता है. इसके लिए अभी इंतजार करना होगा. कहना बहुत कठिन है. हो सकता है कि आईपीएल न हो."
BCCI ने पहले ही आईपीएल के 13वें सीजन को 29 मार्च से 15 अप्रैल तक के लिए स्थगित कर दिया है, जबकि ईरानी कप और महिला चैलेंजर ट्रॉफी सहित सभी घरेलू टूर्नामेंट भी टाल दिए गए हैं. भारत में अब तक कोरोना वायरस के 125 मामले पाए जा चुके हैं, जबकि तीन व्यक्तियों की मौत हो चुकी है. पूरी दुनिया में इससे मरने वालों की संख्या 6000 से ज्यादा है जबकि इससे ग्रसित लोगों की संख्या 1 लाग 60 हजार से भी ज्यादा बताई जा रही है.
पाकिस्तान सुपर लीग (PSL) के पांचवें सीजन को कोरोना वायरस के चलते निलंबित कर दिया गया है. इससे पहले संक्रमण के खतरे से बचाव के लिए PSL को प्ले-ऑफ मैचों की जगह सिर्फ सेमीफाइनल के दो मैच कराकर चार दिन छोटा किया गया था. मंगलवार यानी 17 मार्च को लाहौर में दोनों सेमीफाइनल मुकाबले खेले जाने थे और 18 मार्च को लाहौर में ही फाइनल मुकाबला होना था. हालांकि इन्हे अब निलंबित कर दिया गया है.
पहला सेमीफाइनल मुकाबला मुल्तान सुलतान और पेशावर जाल्मी के बीच, वहीं दूसरा मुकाबला कराची किंग्स और लाहौर कलंदर्स के बीच खेला जाना था.
बता दें कि इससे पहले पाकिस्तान क्रिकेट बोर्ड ने बांग्लादेश के खिलाफ सीरीज रद्द कर दी थी. इसके साथ ही PSL में हिस्सा लेने वाले विदेशी खिलाड़ी भी स्वदेश लौट गए थे.
कोरोना वायरस के चलते भारत ने दक्षिण अफ्रीका के खिलाफ ODI सीरीज रद्द करने के साथ ही आईपीएल के 13वें सीजन को 15 अप्रैल तक स्थगित कर दिया है.
for registring with us. Please check your email for more info.
We have send your password to your registered email address.
check your email.
Your password has been changed successfully.
We will review this article and give you update soon.
We will review this and give you update soon.
Thank you for subscribing for our daily updates
We will review your comment and post.
for contacting us. Our representative will get back to you shortly.
This email id is already registered with us.
Try Diffrent Email Id
hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva eng_Latn eng_Latn eng_Latn eng_Latn eng_Latn eng_Latn eng_Latn eng_Latn eng_Latn eng_Latn eng_Latn